Man in ongeluk dood; polisie vra hulp | Netwerk24
Deur Cara-Lee Dorfling 23 April 2019 12:42
Die polisie in Port Elizabeth vra hulp met die identifisering van 'n man wat dood is toe sy motor en 'n polisievoertuig reg van voor teen mekaar gebots het.
Die ongeluk het Maandag omstreeks 06:30 op die R335, ook bekend as die Monument-kruising, in Motherwell gebeur.
Die wrak van die polisievoertuig Maandag ná die noodlottige ongeluk op die R335 in Port Elizabeth. Foto: Facebook
Kapt. Sandra Janse van Rensburg, polisiewoordvoerder, sê daar word beweer dat 'n polisiesersant van KwaZakhele met die polisievoertuig na regs op die R335 gedraai en toe teen 'n silwer Tata Indica gebots het.
Die bestuurder van die Tata is op die toneel dood verklaar.
Die polisiesersant is in die hospitaal opgeneem.
Janse van Rensburg sê enigeen wat moontlik kan help om die oorledene te identifiseer, kan die Swartkops-polisiekantoor by 071 606 3360 bel.